
asupra propunerii legislative privind încurajarea tinerilor întreprinzători, prin acordarea de facilităţi în desfăşurarea actelor şi faptelor de comerţ

În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind încurajarea tinerilor întreprinzători, prin acordarea de facilităţi în desfăşurarea actelor şi faptelor de comerţ, trimisă cu adresa nr. 126 din 3 iunie 2002.

La întocmirea prezentului raport, Comisia a avut în vedere avizul primit de la Consiliul Legislativ şi punctul de vedere al Guvernului. 
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor ordinare, conform prevederilor art.72 din Constituţia României.

Propunerea legislativă are ca obiect de reglementare crearea unui cadru normativ destinat stimulării implicării tinerilor până la 29 de ani în viaţa economică, prin acordarea unor înlesniri şi facilităţi în desfăşurarea actelor şi faptelor de comerţ.

Comisia propune plenului respingerea propunerii legislative pentru următoarele considerente:

1. Soluţia prevăzută la art. 2 alin. 1 lit. b), care acordă facilităţile prevăzute în lege şi tinerilor care desfăşoară în străinătate activităţi asimilate raporturilor de muncă vine în contradicţie cu ideea potrivit căreia această reglementare se doreşte a fi un instrument pentru combaterea emigrării tinerilor, susţinută în expunerea de motive.

· 2. Legislaţia actuală privind impozitul pe profit prevede deja o serie de facilităţi fiscale privind stimularea activităţilor economice, de care pot beneficia toţi agenţii economici, după cum urmează:

· cotă de 6% pentru profiturile realizate din exportul de bunuri şi servicii;

· cotă de impozit pe profit redusă cu 50% - pentru profitul utilizat în anul fiscal curent pentru investiţii în active corporale şi necorporale;

· scutire de la plata impozitului pe profit – pentru profitul utilizat la realizarea de investiţii de către întreprinderile mici şi mijlocii;

· scutire de la plata impozitului pe venit  - pentru microîntreprinderile care realizează investiţii din profit.

3. Reglementările propuse nu sunt în concordanţă cu angajamentele asumate prin Memorandumul cu privire la politicile economice şi financiare ale guvernului în perioada 2001 – 2002, ratificat prin Ordonanţa de urgenţă a Guvernului nr. 147/2001, şi nici cu principiile Programului de aderare legislativă la Uniunea Europeană, prin care Guvernul României s-a angajat să nu mai introducă scutiri fiscale sau alte noi facilităţi în activităţi concurenţiale.

Potrivit art. 9 lit.b) din Legea concurenţei nr. 21/1996 sunt interzise orice acţiuni având ca obiect sau putând avea ca efect restrângerea, împiedicarea sau denaturarea concurenţei, în special dacă stabilesc condiţii discriminatorii pentru activitatea celorlalţi agenţi economici.

4. Lucrătorii români din afara ţării au impozit pe venit, şi nu pe profit.

5. Impozitarea pe profit se face pe societate (persoană juridică) şi nu pe persoană, chiar dacă aceasta este acţionar.

6. Veniturile realizate pe Legea liberei iniţiative sunt supuse impozitării pe venit, nu pe profit. 

7. Propunerea este contrară prevederilor Legii nr. 76/2002 privind sistemul asigurărilor pentru şomaj şi stimularea forţei de muncă potrivit cărora “în aplicarea prevederilor legii sunt excluse orice fel de discriminări pe criterii de vârstă.

8. Comisia consideră şi reţine propunerea legislativă ca fiind importantă în demersul politic de stimulare a tinerilor în desfăşurarea unei afaceri, dar se impune respectarea de către această propunere a normelor generale consacrate în domeniu, clarificarea momentului acordării facilităţilor către tineri tocmai pentru a nu stimula plecarea acestora în strainătate, precum şi a facilităţilor privind impozitul pe profit.


La dezbaterea acestei propuneri legislative au participat ca invitate din partea Ministerului Muncii şi Solidarităţii Sociale: d-na Georgeta Gheorghe – director general, Mihaela Grecu – director adjunct şi Magda Filip – director.
La lucrările comisiei au fost prezenţi 15 deputaţi, din totalul de 20 membri ai comisiei.

În urma dezbaterii proiectului de lege în şedinţa din data de 10 iulie 2002, Comisia propune respingerea acesteia cu 14 voturi pentru şi o abţinere.

